Diari Oficial de la Generalitat Valenciana


Sumari del DOGV 7314, del 10-07-2014 (2014/6480)

ORDE 21/2014, de 8 de juliol, de la Conselleria d'Economia, Indústria, Turisme i Ocupació, per la qual es convoquen subvencions destinades a la contractació de jóvens desempleats en programes d'ocupació pública Salari Jove, per a l'exercici 2014.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7314

Data del DOGV
:   10-07-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/6480


Data del document
:   08-07-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Anàlisi jurídica

 Descriptors 

:   * Conselleria d'Economia, Indústria, Turisme i Ocupació
    * ajuda pública

ORDE 21/2014, de 8 de juliol, de la Conselleria d'Economia, Indústria, Turisme i Ocupació, per la qual es convoquen subvencions destinades a la contractació de jóvens desempleats en programes d'ocupació pública Salari Jove, per a l'exercici 2014. [2014/6480]  
El Servici Valencià d'Ocupació i Formació (SERVEF) regula en esta convocatòria subvencions destinades a sufragar els costos salarials de jóvens, la contractació dels quals es vincula a la realització d'obres o servicis d'interés general i social com a mitjà d'adquisició d'una formació teòrica i pràctica adequada a la seua formació, a fi de propiciar una millora en la seua ocupabilitat.  
La convocatòria conté dos programes d'ocupació i s'estructura de la manera següent: el títol I recull les disposicions comunes de les ajudes; el títol II, les particularitats de les subvencions destinades als jóvens desempleats en col·laboració amb les corporacions locals; en el capítol I i en el capítol II, de forma paral·lela, es pretén donar continuïtat al programa d'ocupació específic per a zones d'interior, en el marc que es va establir en el Pla de Revitalització de les Comarques d'Interior de la Comunitat 2004-2011, ambdós programes orientats a la creació i manteniment de l'ocupació.  
Les subvencions, en col·laboració amb les entitats locals, podran ser objecte de cofinançament pel Fons Social Europeu, a través del Programa Operatiu PO 2007-2013, «Adaptabilitat i ocupació», promogudes pel Servici Públic d'Ocupació Estatal.  
Les subvencions destinades a zones d'interior estaran cofinançades pel Fons Social Europeu a través del Programa Operatiu de la Comunitat Valenciana 2007-2013, aprovat per Decisió de la Comissió, de 20 de desembre de 2007, Fons Estructurals 2007-2013, Unió Europea - Comunitat Valenciana, «El FSE invertix en el teu futur».  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 193/2013, de 20 de desembre, del Consell, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació.  
  
  
ORDENE  
  
TÍTOL I  
Disposicions comunes  
  
CAPÍTOL I  
Disposicions generals  
  
Article 1. Objecte i àmbit  
Esta orde té com a objecte promoure a la Comunitat Valenciana l'ocupabilitat dels jóvens desempleats menors de 30 anys, per mitjà de la concessió de subvencions dirigides a la seua contractació, perquè col·laboren en l'execució d'obres i servicis d'interés general i social, com a mitjà perquè adquirisquen la formació teòrica i pràctica necessària per a l'exercici d'un lloc de treball adequat a la seua formació i experiència professional que facilite la seua inserció en el mercat de treball.  
  
  
Article 2. Beneficiaris de les subvencions  
Podran ser beneficiaris d'estes subvencions:  
1. En el cas de les ajudes regulades en el títol II, capítol I, les corporacions locals municipals de la Comunitat Valenciana o les entitats dependents o vinculades a estes, conjuntament amb la corporació local a la qual estiguen adscrites. No en seran beneficiaris els municipis detallats en l'annex.  
2. En el marc de continuïtat del Pla de Revitalització de les Comarques d'Interior, títol II, capítol II, els municipis detallats en l'annex de la convocatòria.  
3. En qualsevol cas només s'admetrà una sol·licitud per municipi. L'atenció a les entitats locals menors es canalitzarà a través de la sol·licitud del seu municipi de referència.  
4. No podran obtindre la condició de beneficiàries les entitats en les quals concórrega alguna de les prohibicions previstes en l'article 13, apartats 2 i 3, de la Llei 38/2003, de 17 de novembre, General de Subvencions.  
  
Article 3. Obligacions  
A més del que disposa l'article 14 de la Llei General de Subvencions i les que expressament es recullen en la resolució de concessió, són obligacions dels beneficiaris:  
a) Justificar, en temps i forma, davant de l'òrgan concedent, la realització de l'activitat o l'adopció del comportament, així com el compliment dels requisits i condicions que en determinen la concessió o el gaudi.  
b) Comunicar a l'òrgan concedent l'obtenció d'altres subvencions o ajudes per a la mateixa finalitat, procedents de qualsevol administració, ens públic o privat, així com qualsevol alteració de les condicions tingudes en compte per a la concessió de la subvenció que puga donar lloc a la modificació de la resolució de concessió.  
c) Facilitar totes aquelles dades i informació, en qüestions relacionades amb les subvencions concedides, que els siguen requerides pel SERVEF.  
d) Sotmetre's a les actuacions de control financer de la Intervenció General de la Generalitat i de les institucions comunitàries per ser les ajudes cofinançades pel Fons Social Europeu, i complir l'obligació de col·laboració amb aquelles, de conformitat amb el que preveuen els articles 45 i 46 de la Llei General de Subvencions.  
e) Disposar dels llibres comptables, registres diligenciats i la resta de documents degudament auditats en els termes exigits per la legislació aplicable al beneficiari.  
f) Adoptar les mesures necessàries per a donar l'adequada publicitat del caràcter públic del finançament del programa, i si és el cas, per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que establix el Reglament (CE) número 1828/2006, de la Comissió, de 8 de desembre de 2006, que fixa normes de desplegament per al Reglament (CE) número 1083/2006, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, Fons Social Europeu i Fons de Cohesió, i el Reglament (CE) número 1080/2006, del Parlament Europeu i del Consell, de 5 de juliol de 2006, relatiu al Fons Europeu de Desenrotllament Regional. Entre les normes esmentades, cal destacar que la concessió de la subvenció implica l'acceptació de ser inclòs en una llista, que es publicarà de forma electrònica o per qualsevol altre mitjà, en la qual figuraran els beneficiaris, l'operació finançada i l'import de l'ajuda.  
g) Els beneficiaris d'estes subvencions hauran de mantindre un registre comptable del gasto en un sistema de comptabilitat separada o amb un codi comptable adequat i identificat, a l'efecte del control financer del Fons Social Europeu.  
h) Conservar els documents originals o còpies certificades conforme amb estos, justificatius de l'aplicació dels fons rebuts, inclosos els documents electrònics, durant almenys tres anys a partir del tancament del Programa Operatiu 2007-2013 (cosa que s'estima que puga tindre lloc al voltant de l'any 2025), mentres puguen ser objecte de les actuacions de comprovació i control.  
  
Article 4. Destinataris finals. Procediment i requisits per a la contractació dels jóvens  
1. Els destinataris finals d'estos programes són els jóvens desempleats menors de 30 anys inscrits en els centres SERVEF d'Ocupació de la Generalitat.  
En cap cas podran participar en este programa d'ocupació els jóvens que hagen participat en programes anteriors de foment d'ocupació Salari Jove.  
Els requisits d'edat i desocupació hauran de complir-se pel jove en el moment de la seua contractació.  
2. Les entitats beneficiàries sol·licitaran oferta d'ocupació al centre SERVEF corresponent, ajustada al desenrotllament de les activitats del projecte subvencionat, i seleccionaran els jóvens d'entre els que els siguen remesos per aquell.  
3. Per a la contractació dels jóvens s'utilitzarà la modalitat de contracte en pràctiques. En el supòsit de baixa de jóvens contractats, només podrà substituir-se per un altre jove entre els enviats inicialment pel centre SERVEF d'Ocupació, en reserva per prioritat de baremació, sempre que es mantinguen els requisits per a la seua contractació i ho permeta la duració del projecte considerant que la duració del nou contracte en pràctiques haurà de tindre una duració mínima de 6 mesos i que el projecte haurà de finalitzar dins del termini límit que s'establix en esta orde.  
Si a l'efecte de substitució no queden jóvens, en reserva, que continuen complint els requisits d'entre els remesos inicialment pel centre SERVEF, s'aplicarà el procediment dels paràgrafs 1 i 2 d'este article. Esta circumstància haurà de ser comunicada a l'òrgan que va concedir la subvenció.  
En cap cas la substitució suposarà increment en la quantia de la subvenció concedida.  
4. Les contractacions s'iniciaran a partir de la data d'aprovació de la subvenció i conclouran amb la finalització del projecte subvencionat.  
  
  
Article 5. Criteris per a la selecció de jóvens  
Els jóvens que posseïsquen els requisits establits en l'article 4 se seleccionaran tenint en compte els criteris següents:  
a) Adequació al lloc de treball oferit en funció de la seua formació.  
  
b) Condició de persona amb discapacitat.  
c) Nivell de protecció per desocupació dels possibles beneficiaris.  
d) Existència de responsabilitats familiars.  
e) Condició de dona.  
f) Situació de desocupació de llarga duració, en atenció als períodes d'inscripció com a desempleats en els centres SERVEF d'Ocupació.  
Estos criteris s'aplicaran d'acord amb la resolució que dicte la Direcció General del SERVEF.  
  
Article 6. Destinació i quantia de les subvencions  
1. Les subvencions es destinaran a sufragar els costos corresponents a les contractacions dels jóvens desempleats, en la modalitat de contracte en pràctiques.  
2. La quantia de la subvenció es destinarà a sufragar els costos salarials del jove desempleat contractat, inclosa la cotització empresarial a la Seguretat Social, en la mateixa quantitat que la fixada segons el conveni col·lectiu per als treballadors en pràctiques, sense que, a falta d'això, puga ser inferior al 60 % del salari fixat en conveni per a un treballador que exercisca el mateix lloc de treball o equivalent, de conformitat amb l'article 11.1.e del Reial Decret Legislatiu 1/1995, pel qual s'aprova el Text Refós de la Llei de l'Estatut dels Treballadors, i desplegat pel Reial Decret 488/1998, de 27 de març.  
  
S'entendrà com a cost salarial només les percepcions econòmiques per la prestació del servici, excloent-ne dietes, indemnitzacions i bestretes com a conseqüència de l'activitat laboral, retribució de vacacions no disfrutades, i altres percepcions que no tinguen la condició de salarials.  
  
No seran subvencionables ni els costos salarials ni els de la cotització a la Seguretat Social quan un treballador cause baixa laboral durant l'execució del projecte subvencionat tant si és per malaltia o accident comú, com per malaltia o accident professional o per maternitat o paternitat.  
3. Les quanties màximes esmentades es reduiran proporcionalment en funció de la jornada realitzada, quan els contractes es concerten a temps parcial.  
  
  
CAPÍTOL II  
Procediment per a la concessió de les ajudes  
  
Article 7. Presentació de sol·licituds i termini  
1. Les sol·licituds, amb els annexos corresponents, hauran de dirigir-se al Servici Valencià d'Ocupació i Formació, i es presentaran en imprés normalitzat, en els servicis territorials corresponents del SERVEF, o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, podrà realitzar-se la presentació telemàtica de les sol·licituds accedint al catàleg de servicis públics interactius de la Generalitat a través de ?www.tramita.gva.es- o del web del SERVEF (?www.servef.es?) i se seleccionarà el servici corresponent. Per a això, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física), ambdós admesos per la seu electrònica de la Generalitat (?https://sede.gva.es?).  
2. El termini per a la presentació de sol·licituds serà de 20 dies naturals a comptar de l'endemà de la publicació d'esta orde en el Diari Oficial de la Comunitat Valenciana.  
  
Article 8. Documentació  
1. En una primera fase, la sol·licitud general, segons model, haurà d'acompanyar-se de la documentació següent:  
a) Annex en formulari normalitzat que contindrà l'enumeració estimativa dels projectes, la seua duració (mínim sis mesos i màxim nou), i especificarà l'import global sol·licitat.  
b) Dos exemplars originals de les dades de domiciliació bancària, excepte si s'ha presentat amb anterioritat davant del SERVEF i no ha experimentat variació, i en este cas s'indicarà el compte en què s'haurà de practicar l'ingrés.  
c) Declaració responsable del representant legal de l'entitat sol·licitant que indique que esta no es troba incursa en les prohibicions per a obtindre la condició de beneficiari de subvencions establides en els apartats 2 i 3 de l'article 13 de la Llei General de Subvencions.  
d) Certificat del secretari de la corporació local o òrgan competent de l'entitat sol·licitant de l'acord de l'aprovació del projecte de l'obra o servici per a la qual se sol·licita la subvenció.  
e) Si l'entitat sol·licitant és una entitat dependent o vinculada al municipi, o a la corporació local, haurà d'adjuntar a més la documentació acreditativa i identificativa de l'entitat i del seu representant legal, així com mandat o poder de representació. En el cas que esta documentació haja sigut aportada anteriorment i no haja patit cap variació, n'hi haurà prou amb el certificat del representant legal que acredite que no s'ha produït cap canvi en la documentació identificativa de l'entitat i de la vigència del nomenament de qui tinga la representació en la data de la presentació de la sol·licitud.  
2. Segona fase d'aportació de documentació. Valorades les sol·licituds per la comissió de valoració, una vegada proposada la concessió d'un import màxim per l'entitat sol·licitant, i notificada la quantia esmentada a les entitats, que podrà realitzar-se per mitjà de la seua publicació en el Diari Oficial de la Comunitat Valenciana, estes hauran de presentar en el termini que s'especifique el següent:  
a) Memòria explicativa dels projectes concrets que pretenguen realitzar, segons model normalitzat, i adjuntaran, si és el cas, informació addicional de les actuacions.  
b) Currículum del responsable de l'entitat que desplegarà les tasques de tutor per a la formació del jove. La formació acadèmica del tutor haurà de ser d'acord amb la funció de tutorització del jove.  
c) Taula salarial per al 2014 del conveni d'aplicació, amb indicació del salari que corresponga aplicar en les contractacions.  
d) Certificat del secretari de la corporació local o òrgan equivalent, en el qual conste que l'entitat sol·licitant disposa d'assignació pressupostària suficient per a fer-se càrrec de les partides pressupostàries no subvencionades pel SERVEF.  
  
Article 9. Instrucció i procediment de concessió  
1. La concessió de les ajudes es tramitarà en règim de concurrència competitiva.  
2. La instrucció del procediment de concessió de subvencions a les corporacions locals correspondrà a les direccions territorials d'Ocupació del SERVEF.  
3. Després de l'avaluació i examen de les sol·licituds, la comissió de valoració emetrà acta en què es concretarà l'import de l'ajuda que individualment s'ha assignat a cada entitat en funció de la dotació pressupostària prevista.  
L'òrgan instructor, a la vista de l'expedient i de l'acta de la comissió de valoració, notificarà la quantia màxima corresponent a l'entitat sol·licitant, a fi que aporte la documentació assenyalada en l'article 8.2, segona fase, memòria explicativa del projecte concret, que permeta resoldre a l'òrgan competent.  
4. La comissió de valoració estarà formada per cinc membres amb la composició següent: presidenta, la subdirectora general d'Ocupació o persona en qui delegue; vocals, tres persones adscrites a la Subdirecció General d'Ocupació amb rang mínim de cap de secció, i un funcionari de la Subdirecció General que actuarà com a secretari sense vot.  
  
5. La comissió de valoració, com a òrgan col·legiat, s'ajustarà en el seu funcionament al règim establit per estos en els articles 22 a 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
6. L'òrgan competent per a la tramitació de les sol·licituds podrà demanar dels interessats l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
7. Serà requisit per a la concessió i per al pagament de les subvencions que els beneficiaris o entitats col·laboradores no siguen deutors per resolució ferma de procedència de reintegrament, en els termes establits en l'article 21 del Reial Decret 887/2006.  
  
Article 10. Resolució  
1. La competència per a concedir i resoldre sobre les sol·licituds formulades correspon al director general d'Ocupació i Formació, per delegació del director general del SERVEF.  
2. El termini per a resoldre i notificar la resolució procedent serà de sis mesos a comptar de l'endemà de l'entrada de la sol·licitud en qualsevol dels registres del SERVEF. Transcorregut el termini esmentat, s'entendrà desestimada la sol·licitud per silenci administratiu.  
3. Si després de la presentació dels projectes concrets o a la resolució de les ajudes es produïxen sobrants o minoracions en les subvencions concedides, que generen com a conseqüència un crèdit disponible, el director general del SERVEF podrà assignar este crèdit a les sol·licituds que no van poder ser ateses en la seua totalitat per falta de disponibilitat pressupostària.  
  
Article 11. Acreditació de l'inici de les obres o servicis  
L'inici de l'obra o servici s'acreditarà davant de la direcció territorial d'Ocupació, per mitjà de la presentació per l'entitat beneficiària, del document «Certificat d'inici», subscrit pel secretari de la corporació local o òrgan equivalent, en model normalitzat, i adjuntant així mateix la documentació següent:  
- Acta de selecció de les persones contractades amb la llista de persones desempleades remesa pel centre SERVEF.  
- Contractes de treball en pràctiques, comunicació d'estos mateixos al centre SERVEF i alta en la Seguretat Social dels treballadors, junt amb l'informe de dades de cotització (IDC).  
- Document normalitzat de notificació als treballadors contractats del cofinançament de la subvenció pel Fons Social Europeu.  
  
- Declaració responsable a què fa referència l'article 34 de la Llei 38/2003, de no estar sotmés a les prohibicions per a ser receptor del pagament.  
En el certificat d'inici s'indicarà el codi comptable identificable i adequat de tots els ingressos i gastos referits a operacions d'afectació de la subvenció a la finalitat de la seua concessió.  
  
Article 12. Liquidació de les ajudes  
1. Rebuda la documentació justificativa de l'inici, es podrà tramitar per bestreta fins al 100 % de la subvenció concedida, de conformitat amb l'article 34.3 de la Llei 6/2013, de 26 de desembre, de pressupostos de la Generalitat per al 2014.  
  
Article 13. Termini de justificació  
1. La documentació justificativa d'inici de l'obra o servici es presentarà en el termini de 30 dies naturals des de la data d'inici efectiva, a l'efecte de possibilitar la tramitació de la bestreta de la subvenció amb anterioritat al tancament de l'exercici pressupostari.  
Com a conseqüència de la duració dels projectes per un període mínim de sis mesos i màxim de nou mesos, necessari per a la formació dels jóvens desempleats, que pot impedir la seua execució dins de l'exercici pressupostari, la proposta de pagament de la totalitat de la subvenció podrà realitzar-se amb anterioritat al 30 de desembre de 2014, sempre que prèviament aporten les entitats beneficiàries la documentació justificativa que acredite l'inici de l'obra o servici. La falta de justificació de l'inici en el termini esmentat podrà impedir que es lliure la bestreta, de manera que la proposta de pagament de la subvenció s'efectuarà després de la justificació del gasto.  
L'inici de projectes amb la contractació dels treballadors haurà de produir-se en l'exercici pressupostari 2014; en qualsevol altre cas, serà procedent la revocació de la subvenció concedida.  
2. La documentació justificativa de l'execució del projecte haurà d'aportar-se en el termini de dos mesos des de la seua finalització.  
  
Article 14. Resolució de pagament i resolució d'incidències  
Els directors territorials d'Ocupació, per delegació del director general del SERVEF, seran els òrgans competents per a efectuar el reconeixement d'obligacions i la proposta de pagament de la subvenció, i també per a resoldre qualsevol incidència que es produïsca després de la concessió de les ajudes (com ara modificacions justificades del projecte inicial, baixa o substitució d'algun dels treballadors contractats, o qualsevol variació de les condicions particulars de la concessió).  
  
  
Article 15. Finalització de les obres o servicis i justificació de la subvenció  
Els projectes hauran de finalitzar com a data límit el 30 de juny de 2015.  
Finalitzada l'obra o servici, l'entitat beneficiària haurà de justificar la subvenció concedida a la direcció territorial d'Ocupació corresponent, en el termini màxim de dos mesos des de la seua finalització. La justificació es farà per mitjà del compte justificatiu del gasto realitzat, que contindrà la documentació següent:  
1. Informe «Fi d'obra o servici» en model normalitzat.  
2. Una memòria econòmica, justificativa del cost de les activitats realitzades per mitjà del «Certificat de gasto final», segons model normalitzat, subscrit pel secretari de la corporació local, que contindrà la relació dels treballadors contractats, així com el cost salarial detallat de cada un d'ells, acompanyant, si és el cas, el justificant del reintegrament dels fons no utilitzats.  
3. Una relació detallada d'altres ingressos o subvencions que hagen finançat l'activitat subvencionada amb indicació del concepte, l'import i la seua procedència o, si és el cas, declaració del responsable de l'entitat de no haver percebut altres ingressos que financen l'activitat subvencionada.  
4. A l'efecte de la certificació de subvencions al Fons Social Europeu, i d'acord amb les instruccions de l'autoritat de gestió sobre les verificacions (articles 60 del Reglament CE 1083/2006 i 13 del Reglament CE 1828/2006), els beneficiaris hauran d'aportar, a més, un annex amb el detall del compte justificatiu dels gastos en relació amb els costos salarials i de Seguretat Social; amb esta finalitat podrà utilitzar-se l'aplicació informàtica eSIDEC, acompanyat de documents originals o còpies compulsades per la mateixa entitat, de la documentació següent:  
  
- Nòmines dels treballadors, amb l'estampillat del percentatge d'imputació a l'expedient de subvenció i el justificants del càrrec en compte.  
- TC-2 i rebut de liquidació de cotitzacions junt amb el justificant corresponent acreditatiu del pagament.  
- Declaració trimestral/mensual de retencions i ingressos a compte de l'IRPF (model 111) corresponent als mesos en què figuren treballadors subvencionats pel SERVEF i justificant acreditatiu del pagament.  
  
- Certificat del secretari de l'entitat, o declaració del representant legal, sobre l'ingrés a compte corresponent de l'IRPF, de les persones contractades per a la realització del projecte, amb la relació d'estes.  
  
- Dos fotografies com a mínim de l'actuació realitzada.  
- Justificació de la publicitat del cofinançament de la subvenció pel FSE (cartells, fullets, premsa, publicació, etc.).  
El beneficiari, a més de conservar la documentació, haurà de mantindre junt amb esta el resum anual de retencions i ingressos a compte sobre rendiments del treball corresponent a l'exercici (model 190), que podrà ser requerit a l'efecte del control posterior.  
5. D'acord amb el que establix l'article 31.2 de la Llei 38/2003, General de Subvencions, es considerarà gasto realitzat el que ha sigut efectivament pagat amb anterioritat a la finalització del període de justificació determinat en este article. No obstant això, els TC i els models 111 que el beneficiari haja de presentar una vegada vençut el termini esmentat es justificaran davant de l'òrgan gestor de les ajudes en el termini d'un mes a comptar de la data de la seua presentació corresponent davant de l'Administració competent.  
6. En cas de reintegrament de subvenció, s'identificarà necessàriament, amb claredat, l'entitat beneficiària i el número d'expedient pel qual es va contractar les persones desempleades.  
No podran concedir-se altres ajudes en el mateix exercici ni en exercicis posteriors fins que no s'haja procedit al reintegrament, si és el cas, dels fons no utilitzats.  
  
Article 16. Seguiment i control de les ajudes  
1. Correspondrà a la direcció general del SERVEF, per si mateixa, o a través de les direccions territorials d'Ocupació, dur a terme la funció de control de les subvencions concedides i el seguiment dels programes regulats en l'orde.  
2. Per a la realització d'estes funcions s'utilitzaran tots els mitjans que estiguen a disposició del SERVEF i la col·laboració, en el marc que siga procedent, amb la Inspecció de Treball i Seguretat Social.  
3. A l'efecte de difusió pública, les obres o servicis que es realitzen hauran d'identificar-se convenientment per cada municipi o entitat, d'acord amb les característiques de l'actuació, de manera que en les obres o servicis conste de manera expressa la col·laboració del SERVEF. A més, el beneficiari estarà subjecte a les normes d'informació i publicitat dels fons comunitaris.  
De conformitat amb l'article 45 de la Llei 38/2003, les subvencions estaran subjectes al control financer d'ajudes i subvencions finançades totalment o parcialment a càrrec de fons comunitaris.  
  
Article 17. Concurrència de subvencions  
L'import de les subvencions concedides no podrà ser, en cap cas, de tal quantia que aïlladament o en concurrència amb subvencions o ajudes d'altres administracions públiques, o d'altres ens públics o privats, nacionals o internacionals, supere el cost de la contractació dels treballadors subvencionats.  
  
Article 18. Modificació de la subvenció i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del seu reintegrament, els casos previstos en l'article 37 de la Llei General de Subvencions i de conformitat amb el que establixen els articles 91, 92 i 93 del Reial Decret 887/2006.  
3. El que disposen els paràgrafs precedents serà aplicable sense perjuí de la possible qualificació dels fets com a infracció administrativa i incoació del procediment sancionador corresponent, de conformitat amb el que disposen els articles 52 i següents de l'esmentada Llei General de Subvencions i el títol IV del Reial Decret 887/2006.  
  
  
Article 19. Avaluació de les actuacions subvencionades  
L'entitat beneficiària queda obligada a facilitar tota la informació que siga necessària, de la forma que es determine per la direcció general del SERVEF, a fi de realitzar les actuacions d'avaluació que es consideren.  
  
Article 20. Rendiments financers  
D'acord amb el que preveu l'article 19.5 de la Llei General de Subvencions, els rendiments financers que es generen pels fons lliurats als beneficiaris no incrementaran l'import de la subvenció concedida.  
  
TÍTOL II  
  
CAPÍTOL I  
Programa Salari Jove en col·laboració  
amb les corporacions locals  
  
Article 21. Requisits de les obres i els servicis i criteris de repartiment  
1. Les obres i servicis hauran de complir els requisits següents:  
a) Que es tracte d'obres i servicis d'interés general i social, siguen competència de les corporacions locals i executades en règim d'administració directa.  
b) Que en la seua execució o prestació s'afavorisca la formació i pràctiques professionals dels jóvens desempleats amb la utilització del contracte de pràctiques regulat en l'article 11 del Reial Decret Legislatiu 1/1995, pel qual s'aprova el Text Refós de la Llei de l'Estatut dels Treballadors, per la qual cosa adquirix la màxima rellevància el responsable de l'entitat que desplegarà les tasques de tutor del jove.  
  
c) Que els projectes tinguen una duració mínima de sis mesos i màxima de nou mesos.  
d) Que les obres i servicis s'inicien a partir de la data de l'aprovació de l'ajuda, i es puguen executar en la seua totalitat com a data límit fins al 30 de juny de l'any següent.  
e) Que l'entitat sol·licitant de la subvenció dispose d'assignació pressupostària suficient, si és el cas, per a fer-se càrrec de les partides pressupostàries no subvencionades pel SERVEF, per a la realització de l'obra o servici de què es tracte.  
2. La comissió de valoració procedirà a l'anàlisi de les sol·licituds presentades i realitzarà el repartiment de la dotació pressupostària segons s'establix a continuació:  
2.1. Sempre que hi haja dotació pressupostària suficient per a això, es proposarà per a cada entitat una quantia mínima que permeta sufragar els costos salarials d'un jove contractat en pràctiques durant 6 mesos.  
  
2.2. El sobrant que puga existir, després de procedir segons allò que s'ha assenyalat en el punt anterior, es repartirà de manera que puga adjudicar-se un segon i successius contractes subvencionats en funció de la desocupació registrada de jóvens en l'àmbit municipal.  
2.3. En el cas que la dotació resulte insuficient per a procedir segons el que disposa el punt 2.1, tota la dotació es distribuirà en funció dels criteris indicats en l'apartat 2.2.  
  
  
CAPÍTOL II  
Programa de Salari Jove en municipis de zones d'interior  
  
Article 22. Objecte  
L'objecte és promoure en els municipis de zones d'interior de la Comunitat Valenciana, detallats en l'annex de la convocatòria, l'ocupabilitat dels jóvens menors de 30 anys per mitjà de la seua contractació en la modalitat de contracte de pràctiques, per a la realització d'obres i servicis d'interés general i social que siguen competència dels municipis.  
  
Article 23. Criteris de repartiment  
Vistes les sol·licituds presentades, la comissió de valoració distribuirà la dotació pressupostària corresponent entre els municipis de zones d'interior, segons s'establix en l'article 21.2 de l'orde.  
  
  
Disposicions addicionals  
  
Primera. Finançament  
Les subvencions destinades a les corporacions locals regulades en el títol II, capítol I, es finançaran a càrrec del capítol 4, codi línia T7954000, del subprograma 322.51, «Foment d'ocupació», per un import global màxim estimat de 2.000.000,00 ?. fons procedents del Servici Públic d'Ocupació Estatal (SEPE) PO 2007-2013, «Adaptabilitat i ocupació», cofinançats al 80 %, pel Fons Social Europeu (FSE).  
  
Les subvencions destinades a municipis de zones d'interior es finançaran a càrrec del capítol 4, codi línia T7954000, del subprograma 322.51, «Foment d'ocupació», per un import global màxim estimat d'1.500.000,00 ?. cofinançats al 80 % pel Fons Social Europeu, a càrrec del PO 2007-2013, de la Comunitat Valenciana.  
Si al llarg de l'exercici 2014 hi ha crèdit disponible que permeta incrementar el finançament pressupostari previst inicialment per a l'execució dels programes, el SERVEF, després de la publicació del crèdit esmentat en el Diari Oficial de la Comunitat Valenciana, podrà destinar-lo al finançament de sol·licituds presentades a l'empara d'esta convocatòria, que com a conseqüència de l'esgotament dels crèdits no hagen pogut ser ateses inicialment o ho hagen sigut per un import inferior al sol·licitat, sense necessitat d'establir un nou termini de presentació de sol·licituds, llevat que això servisca per a l'adequada gestió de cada programa i proporcionar major efectivitat a les polítiques actives d'ocupació dirigides a la reactivació de l'ocupació a la Comunitat Valenciana.  
  
  
Segona. Presentació de sol·licituds i formularis normalitzats  
La sol·licitud i els models normalitzats als quals s'al·ludix en esta orde es troben a disposició de les entitats sol·licitants en l'adreça d'Internet ?http://www.servef.es?.  
  
Tercera. Normativa aplicable  
Les ajudes establides en el títol II, capítol I, se subjecten a l'Orde de 26 d'octubre de 1998, del Ministeri de Treball i Assumptes Socials, per la qual s'establixen les bases per a la concessió de subvencions, en l'àmbit de col·laboració amb les corporacions locals per a la contractació de treballadors desempleats en la realització d'obres i servicis d'interés general i social; a l'Orde TAS/816/2005, de 21 de març, per la qual s'adeqüen al règim jurídic establit en la Llei 38/2003 les normes reguladores de subvencions que es concedisquen pel Servici Públic d'Ocupació Estatal en els àmbits d'ocupació i formació professional ocupacional.  
Així mateix, se subjecten als preceptes bàsics de la Llei 38/2003, de 17 de novembre, General de Subvencions, i al Reial Decret 887/2006, pel qual s'aprova el seu reglament, així com als preceptes en vigor del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991.  
Finalment, resulta d'aplicació l'article 11 de la Llei 3/2000, de 17 d'abril, de Creació del Servici Valencià d'Ocupació i Formació, de manera que tant l'activitat subvencionada com el gasto que li siga inherent podran estendre's durant l'exercici següent a aquell en què s'atorgue l'ajuda, sempre que l'activitat s'haja iniciat l'any de concessió.  
  
  
Quarta. Compatibilitat amb el mercat comú  
Les ajudes regulades en esta orde són compatibles amb el mercat comú i no estan subjectes a comunicació o notificació a la Comissió Europea, en no resultar aplicable el que preveu l'article 107.1 del Tractat de Funcionament de la Unió Europea, per estar destinades a administracions i entitats públiques per a la realització d'obres o servicis d'interés general i social, sense que l'actuació esmentada constituïsca una activitat econòmica que exigisca cap contraprestació per part dels seus destinataris.  
  
Quinta. Concessió de subvencions  
D'acord amb la disposició addicional desena de la Llei 6/2013, de 26 de desembre, de Pressupostos de la Generalitat per a l'exercici 2014, la concessió de les ajudes finançades amb fons distribuïts a través de la Conferència Sectorial d'Ocupació i Assumptes Laborals es condiciona a la realització, per part de l'òrgan competent de l'Administració de l'Estat, de les actuacions o actes administratius que permeten assegurar l'efectivitat de la transferència de fons afectats.  
  
  
Disposició final   
  
Única. Facultats d'execució i desplegament  
Es faculta el director general del SERVEF per a dictar les instruccions i adoptar les mesures que considere oportunes per al desplegament i l'aplicació d'esta orde, com també per a regular la intervenció dels agents socials més representatius, als efectes del que esta disposa, a través dels òrgans de participació que es determinen; així mateix, se li delega la competència per a ampliar els terminis de presentació de sol·licituds i de justificacions, siguen d'inici de les activitats o siguen de justificació de gastos, quan hi concórreguen circumstàncies que ho aconsellen.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant del mateix òrgan que ha dictat la present disposició en el termini d'un mes, computats en els termes ja esmentats, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. I això, sense perjuí de la possibilitat que els interessats puguen exercitar-ne, si és el cas, qualsevol altre que estimen procedent.  
  
  
València, 8 de juliol de 2014  
  
El conseller d'Economia, Indústria, Turisme i Ocupació,  
MÁXIMO BUCH TORRALVA  
  
  
  
Annex  
Relació municipis de zones d'interior  
  
El Comtat  
Agres  
Alcocer de Planes  
Alcoleja  
Alfafara  
Almudaina  
L'Alqueria d'Asnar  
Balones  
Benasau  
Beniarrés  
Benilloba  
Benillup  
Benimarfull  
Benimassot  
Cocentaina  
Facheca  
Famorca  
Gaianes  
Gorga  
Millena  
Muro de Alcoy  
L'Orxa  
Planes  
Quatretondeta  
Tollos  
  
L'Alt Vinalopó  
Beneixama  
Biar  
El Camp de Mirra  
Cañada  
Salinas  
Sax  
Villena  
  
L'Alcoià  
Alcoi  
Banyeres de Mariola  
Benifallim  
Castalla  
Ibi  
Onil  
Penàguila  
Tibi  
  
El Vinalopó Mitjà  
Algueña  
Aspe  
Elda  
El Fondó de les Neus  
Hondón de los Frailes  
Monforte del Cid  
Monòver  
Novelda  
Petrer  
El Pinós  
La Romana  
  
El Baix Segura-Interior  
Albatera  
Algorfa  
Almoradí  
Benejúzar  
Benferri  
Benijófar  
Bigastro  
Callosa de Segura  
Catral  
Cox  
Daya Nueva  
Daya Vieja  
Dolores  
Formentera del Segura  
Granja de Rocamora  
Jacarilla  
Los Montesinos  
Orihuela  
Rafal  
Redován  
Rojales  
San Fulgencio  
San Isidro  
San Miguel de Salinas  
  
L'Alcalatén  
L'Alcora  
Atzeneta del Maestrat  
Benafigos  
Costur  
Figueroles  
Lucena del Cid  
Les Useres  
Vistabella del Maestrazgo  
Xodos  
  
L'Alt Maestrat  
Albocàsser  
Ares del Maestrat  
Benasal  
Catí  
Culla  
Tírig  
La Torre d'En Besora  
Vilafranca  
Vilar de Canes  
  
L'Alt Millars  
Arañuel  
Argelita  
Ayódar  
Castillo de Villamalefa  
Cirat  
Cortes de Arenoso  
Espadilla  
Fanzara  
Fuente la Reina  
Fuentes de Ayódar  
Ludiente  
Montán  
Montanejos  
Puebla de Arenoso  
Toga  
Torralba del Pinar  
Torrechiva  
Vallat  
Villahermosa del Río  
Villamalur  
Villanueva de Viver  
Zucaina  
  
L'Alt Palància  
Algimia de Almonacid  
Almedíjar  
Altura  
Azuébar  
Barracas  
Bejís  
Benafer  
Castellnovo  
Caudiel  
Chóvar  
Gaibiel  
Geldo  
Higueras  
Jérica  
Matet  
Navajas  
Pavías  
Pina de Montalgrao  
Sacañet  
Segorbe  
Soneja  
Sot de Ferrer  
Teresa  
Torás  
El Toro  
Vall de Almonacid  
Viver  
  
El Baix Maestrat-Interior  
Càlig  
Canet lo Roig  
Castell de Cabres  
Cervera del Maestre  
La Jana  
La Pobla de Benifassà  
Rossell  
La Salzadella  
San Rafael del Río  
Sant Jordi  
Sant Mateu  
Santa Magdalena de Pulpis  
Traiguera  
Xert  
  
Els Ports  
Castellfort  
Cinctorres  
Forcall  
Herbés  
La Mata  
Morella  
Olocau del Rey  
Palanques  
Portell de Morella  
Todolella  
Vallibona  
Villores  
Zorita del Maestrazgo  
  
La Canal de Navarrés  
Anna  
Bicorp  
Bolbaite  
Chella  
Enguera  
Millares  
Navarrés  
Quesa  
  
La Foia de Bunyol  
Alborache  
Buñol  
Cheste  
Chiva  
Dos Aguas  
Godelleta  
Macastre  
Siete Aguas  
Yátova  
  
La Plana d'Utiel-Requena  
Camporrobles  
Caudete de las Fuentes  
Chera  
Fuenterrobles  
Requena  
Sinarcas  
Utiel  
Venta del Moro  
Villargordo del Cabriel  
  
El Racó d'Ademús  
Ademuz  
Casas Altas  
Casas Bajas  
Castielfabib  
Puebla de San Miguel  
Torrebaja  
Vallanca  
  
Els Serrans  
Alcublas  
Alpuente  
Andilla  
Aras de los Olmos  
Benagéber  
Bugarra  
Calles  
Chelva  
Chulilla  
Domeño  
Gestalgar  
Higueruelas  
Losa del Obispo  
Pedralba  
Sot de Chera  
Titaguas  
Tuéjar  
Villar del Arzobispo  
La Yesa  
  
La Vall d'Aiora-Cofrents  
Ayora  
Cofrentes  
Cortes de Pallás  
Jalance  
Jarafuel  
Teresa de Cofrentes  
Zarra  
  
El Camp de Túria  
Benaguasil  
Benisanó  
Bétera  
Casinos  
L'Eliana  
Gátova  
Llíria  
Loriguilla  
Marines  
Náquera  
Olocau  
La Pobla de Vallbona  
Riba-roja de Túria  
San Antonio de Benagéber  
Serra  
Vilamarxant  
  
La Ribera Alta  
Alberic  
Alcàntera de Xúquer  
L'Alcúdia  
Alfarp  
Algemesí  
Alginet  
Alzira  
Antella  
Beneixida  
Benifaió  
Benimodo  
Benimuslem  
Carcaixent  
Càrcer  
Carlet  
Catadau  
Cotes  
L'Ènova  
Gavarda  
Guadassuar  
Llombai  
Manuel  
Massalavés  
Montserrat  
Montroi  
La Pobla Llarga  
Rafelguaraf  
Real  
Sant Joanet  
Sellent  
Senyera  
Sumacárcer  
Tous  
Turís  
Villanueva de Castellón  
  
La Costera  
L'Alcúdia de Crespins  
Barxeta  
Canals  
Cerdà  
Estubeny  
La Font de la Figuera  
Genovés  
La Granja de la Costera  
Llocnou d'En Fenollet  
Llanera de Ranes  
La Llosa de Ranes  
Moixent  
Montesa  
Novetlè  
Rotglà i Corberà  
Torrella  
Vallada  
Vallés  
Xàtiva  
  
La Vall d'Albaida  
Agullent  
Albaida  
Alfarrasí  
Aielo de Malferit  
Aielo de Rugat  
Atzeneta d'Albaida  
Bèlgida  
Bellús  
Beniatjar  
Benicolet  
Benigànim  
Benissoda  
Benisuera  
Bocairent  
Bufali  
Carrícola  
Castelló de Rugat  
Fontanars dels Alforins  
Guadasséquies  
Llutxent  
Montaverner  
Montitxelvo  
L'Olleria  
Ontinyent  
Otos  
El Palomar  
Pinet  
La Pobla del Duc  
Quatretonda  
Ráfol de Salem  
Rugat  
Salem  
Sempere  
Terrateig